РЕШЕНИЕ НА КОМИСИЯТА
от 20 декември 2007 година
за изменение на Решение 2004/407/ЕО относно преходните санитарни и сертификационни правила по силата на Регламент (ЕО) № 1774/2002 на Европейския парламент и на Съвета по отношение на вноса от определени трети държави на желатин за фотографски цели
(нотифицирано под номер C(2007) 6487)
(само текстовете на английски, френски и нидерландски език са автентични)
(2008/48/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. за установяване на здравни правила относно странични животински продукти, непредназначени за консумация от човека (1), и по-специално член 4, параграф 4 и член 32, параграф 1 от него,
като има предвид, че:
(1)
Регламент (ЕО) № 1774/2002 забранява вноса и транзита на странични животински продукти и преработени продукти в Общността, освен ако те са разрешени в съответствие с посочения регламент.
(2)
Решение 2004/407/ЕО на Комисията (2) предвижда, чрез дерогация от забраната, предвидена в Регламент (ЕО) № 1774/2002, че Белгия, Франция, Люксембург, Нидерландия и Обединеното кралство разрешават вноса на желатин, произведен от материали, съдържащи гръбначния стълб на говеда, класифициран като материал от категория 1 по силата на горепосочения регламент, предназначен изключително за фотографската индустрия („желатин за фотографски цели“), в съответствие с посоченото решение.
(3)
Франция информира Комисията, че фабриката на Kodak в Chаlon-sur-Saône не внася повече желатин за фотографски цели от Япония и САЩ в съответствие с Решение 2004/407/ЕО.
(4)
В допълнение форматът на образеца на ветеринарен сертификат, определен в Решение 2004/407/ЕО, следва да бъде съвместим с интегрираната компютризирана ветеринарна система TRACES, въведена с Решение 2004/292/ЕО на Комисията (3).
(5)
Решение 2004/407/ЕО следва да бъде съответно изменено.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2004/407/ЕО се изменя, както следва:
1.
Член 1 се заменя със следния текст:
„Член 1
Дерогация по отношение на вноса на желатин за фотографски цели
Чрез дерогация от член 29, параграф 1 от Регламент (ЕО) № 1774/2002 Белгия, Люксембург, Нидерландия и Обединеното кралство разрешават вноса на желатин, произведен от материали, съдържащи гръбначния стълб на говеда, класифициран като материал от категория 1 по силата на горепосочения регламент, предназначен изключително за фотографската индустрия („желатин за фотографски цели“), в съответствие с настоящото решение.“;
2.
Член 7 се заменя със следния текст:
„Член 7
Спазване на настоящото решение от съответните държави-членки
Съответните държави-членки незабавно вземат необходимите мерки, за да се съобразят с настоящото решение и публикуват тези мерки. Те незабавно информират Комисията за това.“;
3.
Приложения I и III се изменят в съответствие с приложението към настоящото решение.
Член 2
Настоящото решение се прилага от 1 януари 2008 година
Член 3
Адресати на настоящото решение са Кралство Белгия, Френската република, Великото херцогство Люксембург, Кралство Нидерландия и Обединеното кралство Великобритания и Северна Ирландия.
Съставено в Брюксел на 20 декември 2007 година.